बड़ी शर्म आती है मीडिया और मीडियाकर्मियों में बढ़ती चाटुकारिता पर. अखबार ना हुआ ड्रामा का मंच हो गया, जब जैसे मन करे नाटक कर लें. अब तक पेड न्‍यूज को लेकर ड्रामा होता था, अब पेड न्‍यूज नहीं मिल पा रहा है तो प्रायोजित न्‍यूज करके पत्रकारिता का छीछालेदर किया जा रहा है. और सारा खेल इसलिए कि कप्‍तान महोदय से नजदीकी बनी रहे. एकाध तबादला-पोस्टिंग कराकर कमाया-धमाया जा सके. गलत-सही मौकों पर उनका उपयोग किया जा सके. शायद अपने एसपी साहब भी प्रचार के पूरे भूखे हैं कि खबर ही प्रायोजित करा डाली. अब इस खबर को आयोग या कोई संस्‍थान कैसे पेड न्‍यूज बताएगा. किस आधार पर कोई कार्रवाई होगी?